রিও’তেও যে তাঁর ম্যাজিক দেখা যাবে, তা গত সপ্তাহে লন্ডন অ্যানিভার্সারি গেমসেই প্রমাণ করে দিয়েছেন ইউসেইন বোল্ট। কিন্তু সেখানেই তো চুপ করে বসে নেই বিশ্বের দ্রুততম মানব! জামাইকায় ফেরার আগে গ্রেট ব্রিটেন মহিলা হকি দলের সদস্যদে সঙ্গে দেখা করে পরামর্শ দিয়েছেন, ‘‘মন দিয়ে খেলো। সোনা জিতবেই। আমিও সোনা জিততেই রিও যাচ্ছি।’’
বুধবার সোশ্যাল নেটওয়ার্কিং ওয়েবসাইটে বোল্ট অদ্ভূত ছবি পোস্ট করেছেন। যেখানে টেবিলের ওপর বাঁহাত রেখে বোল্ট দু’টি পা তুলে দিয়েছেন দেওয়ালে। ডান হাত দিয়ে ধরে রেখেছেন ঘরের সিলিং। পরনে জামাইকার জাতীয় পতাকার রংয়ের পোশাক। সেই ছবি পোস্ট করে তিনি টুইট করেছেন, ‘যে কোনও কিছুই সম্ভব’!